Source: http://galamus.hu/index.php?option=com_content&view=article&id=181462:az-uj-oesszetetel-alkotmanybirosag-solyom-velemenye&catid=79:kiemelt-hirek&Itemid=115
Timestamp: 2020-02-20 23:36:10
Document Index: 20236097

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Az új összetételű alkotmánybíróság – Sólyom véleménye
2012. december 18. kedd, 05:04
2011. június 28-ai hírösszefoglalónk frissítése, abból az alkalomból, hogy a parlamenti kétharmad hétfőn, 2012. évi utolsó ülésén alkotmánybíróvá választotta a KDNP-s Salamon Lászlót (életrajzát lásd itt), aki a hetvenedik évét betöltő Bihari Mihályt váltja 2013 februárjában az Alkotmánybíróságon. (Az MSZP és az LMP képviselői a szavazólapot sem vették fel.)
Az Alkotmánybíróság létszámának 11-ről 15-re növeléséről a 2011. április 18-án elfogadott és 2012. január 1. óta hatályos új alaptörvény rendelkezik, ahogyan arról is, hogy a testület elnökét ezután a parlament választja az Ab tagjai közül, hivatali idejének végéig (ez korábban a bírák joga volt, a megbízatás pedig három évre szólt). 2011. június 6-án azonban az Országgyűlés módosította a még hatályos alkotmányt és az alkotmánybírósági törvényt. A módosítás értelmében már 2011. szeptember elsejével 15-re emelkedett az Alkotmánybíróság tagjainak száma, és ugyanekkor lépett hivatalba a testület parlament által megválasztott régi-új elnöke. Az alkotmánybírókat 12 évre választják, nem választhatók újra (kivéve azokat, akiket az Országgyűlés még a régi szabályok alapján 9 évre választott, és még nem választották újra őket).
Az Alkotmánybíróság új összetétele 2013-tól
Elnök: Paczolay Péter alkotmánybíró (eredetileg konszenzusos jelölt): 2006. február 24–
helyettes elnök: 2007. március 10. – 2008. július 3., elnök: 2008. július 4–
Helyettes elnök: Holló András alkotmánybíró (eredetileg MSZP-jelölt): 1996. november 12–
(2005. november 14-én újraválasztva); helyettes elnök: 1998. november 24. – 2003. július 31.,
elnök: 2003. augusztus 1. – 2005. november 12., helyettes elnök: 2008. július 4–
Alkotmánybírók:
Balogh Elemér alkotmánybíró (Fidesz-jelölt): 2005. november 14–
Balsai István alkotmánybíró (Fidesz-jelölt): 2011. szeptember 1-jétől
Bragyova András alkotmánybíró (MSZP-SZDSZ jelölt): 2005. szeptember 26–
Dienes-Oehm Egon alkotmánybíró (KDNP-jelölt) 2011. szeptember 1-jétől
Kiss László alkotmánybíró (MSZP-jelölt): 1998. március 10–
(2007. február 19-én újraválasztva)
Kovács Péter alkotmánybíró (Fidesz-jelölt): 2005. szeptember 26–
Lenkovics Barnabás alkotmánybíró (Fidesz-jelölt): 2007. április 21–
Lévay Miklós alkotmánybíró (MSZP-jelölt): 2007. április 21–
Pokol Béla alkotmánybíró (Fidesz-jelölt): 2011. szeptember 1-jétől
Salamon László (Fidesz-KDNP-jelölt): 2013. februárjától
Stumpf István alkotmánybíró (Fidesz-jelölt): 2010. július 22–
Szalay Péter alkotmánybíró (Fidesz-jelölt): 2011. szeptember 1-jétől
Szívós Mária alkotmánybíró (Fidesz-jelölt): 2011. szeptember 1-jétől
Közülük Balsai István, Pokol Béla, Salamon László, Stumpf István a Fidesz (Pokol a Kisgazdapárt) aktív politikusa, sőt kormányzati főtisztségviselője volt, Szalay Péter ügyvédként rendszeresen képviselte a bíróságokon peres ügyekben a Fidesz és Orbán ügyeit.
Sólyom László: Nincs értelme egy puhány Alkotmánybíróságnak
Az Ab volt elnöke, egykori köztársasági elnök hétfőn az origo.hu-nak beszélt az Alkotmánybíróságról, az alkotmányos kultúra hanyatlásáról és az elvi rendcsinálás szükségességéről. Amit mondott:
– Rossz gyakorlat, hogy aktív politikust választanak alkotmánybírónak, mint most a KDNP-s Salamon Lászlót. [Sólyom persze még most is „kiegyensúlyozza” politikailag a véleményét, mert szerinte „például a jobboldal kifogásolta az MSZP-s képviselő Bihari Mihály alkotmánybíróvá választását, de ugyanez a helyzet a másik oldalon: a szocialistáknak nem tetszett valakinek a jelölése, mert írt egy tanulmányt a KDNP-nek”. Aki a korábbi jobboldali jelölésű alkotmánybírók működését és nézeteit ismerte, tudja, hogy a többségükkel nem az volt a baj, hogy „írtak egy tanulmány” a KDNP-nek. Az eredetileg MSZP-s jelölt Bihari Mihályt pedig a Fidesz jelölte újra alkotmánybírónak, meghálálva a vizitdíj-népszavazás ügyében hozott döntését, lásd már idézett korábbi hírösszefoglalónkat – a szerk.]
– Két fontos döntés előtt áll a testület. Különösen fontos, hogyan dönt az Ab a választási eljárási törvényről, elsősorban a regisztrációról, illetve az átmeneti rendelkezésekről, mert „ez meghatározza a magyar alkotmányosság és az Alkotmánybíróság sorsát”.
– Ez a két döntés, hogy megsemmisíti-e ezeket a törvényeket, az Ab szerepét tekintve „az utolsó határ, az Alkotmánybíróság vagy felvállalja az igazi hivatását, vagy nincs sok értelme a létezésének”. „Borúsnak látom a helyzetet, ez nem titok, az alkotmányos kultúra hanyatlásáról beszélek minden megnyilvánulásomban.”
– Mivel a kormánytöbbség „szinte naponta változtatja az alkotmányt, és rendeletekbe illő apróságokkal, rendelkezésekkel tölti fel, elvi rendcsinálásra volna szükség az Alkotmánybíróság részéről”.
Lásd még az Alkotmánybíróság hétfői döntéséhez fűzött különvéleményeket. Az Ab alaptörvény-ellenesnek nyilvánította és megsemmisítette a család fogalmának a családok védelméről szóló törvényben foglalt meghatározását, valamint a törvénynek azt a rendelkezését is, amely a törvényes öröklésnek a Polgári Törvénykönyvben szabályozott rendjével ellentmondásban lévő előírásokat tartalmazott. A határozattal és indoklásával nem értett egyet, ezért a döntéshez különvéleményt fűzött Balsai István, Dienes-Oehm Egon és Pokol Béla.